Dronningen vil ikke bare være en kransekagefigur, og hun tør sige mere end før i tiden, mener kongehusekspert.

Efter denne uges klimatopmøde i FN har der været ekstra blus under klimadebatten. Og nu giver selv dronning Margrethe sit besyv med.

Under et interview med den svenske avis Expressen opfordrer hun til ikke at gå i panik.

- Hvis man går i panik, det gælder både i forbindelse med ulykker eller i det lange løb, så går det udover helbredet. Panikreaktioner er ikke en god idé, siger hun til avisen.

Vi skal holde hovedet koldt

Ifølge dronningen har der netop været en tendens til panikreaktioner i forbindelse med klimaudfordringerne. Hun lægger vægt på, at vi i stedet skal holde hovedet koldt.

Derudover mener hun også, at det er vigtigt at lytte til de forskellige synspunkter - også selvom man ikke er enig.

Det glæder dronningen, at så mange unge mennesker er opmærksomme på, hvad der sker omkring dem.

Og ja, det kan man ikke undgå, lyder svaret, da hun bliver spurgt til, om hun har hørt om den unge svenske klimaforkæmper Greta Thunberg.

Dronningen kan godt blande sig i politiske emner

Det undrer ikke Lars Hovbakke Sørensen, historiker og kongehusekspert, at dronningen bliver politisk i sit interview med den svenske avis.

- Det er ikke noget nyt, at dronningen udtaler sig om væsentlige, samfundsmæssige emner. Men hun gør det ikke om dem, der er stor politisk uenighed om, og hun gør det også på en forsigtig måde, siger han til TV 2.

- Dronningen bliver ikke så konkret, at hun for eksempel vil udtale sig om Greta. Hun holder det i generelle vendinger.

I 2016 blev dronningen politisk i nogle udtalelser om integration i bogen 'De dybeste rødder – Dronningen fortæller om Danmark og danskerne'. Foto: Carsten Rehder / Ritzau Scanpix

Kongehuseksperten peger også på, at dronning Margrethe før har sagt, at man skal tage klimadebatten alvorligt uden at blive ekstrem.

Forstår ikke skam over flyvninger

Dronningen vovede sig dog alligevel ud på et sprængfarligt område i klimadebatten: flyrejser. Den svenske avis ville gerne vide, om dronningen havde lagt mærke til nogen forskelle mellem Sverige og Danmark, når det kommer til, hvordan landene går til klimadebatten.

- Det tror jeg. Det er faktisk underligt, at man i et land som Sverige, hvor afstandene er så store, skal skamme sig over at flyve, siger hun.

- Du kan ikke køre med trillebør fra Malmø til Haparanda (en svensk kommune, der ligger i modsatte ende af landet over 1600 kilometer væk, red.), hvis jeg må have lov at sige det.

Markerer sig mere end tidligere

Den ytring er et bevis på en udvikling, der er sket gennem hendes tid som dronning, fortæller Lars Hovbakke Sørensen.

- Dronningen er begyndt at sige flere ting, end hun har gjort tidligere. Hun tør sige mere, og hun mener bedre, at hun kan gøre det, fordi hun har den erfaring, hun har, siger han.

Ifølge eksperten handler det også om, at hun gerne vil markere, at hun er en dronning med holdninger og synspunkter - og ikke bare er en kransekagefigur.